Pad akcija na evropskim berzama
Na evropskim berzama vlada haos pošto ministri finansija EU nisu uspeli da se dogovore o merama za rešavanje dužničke krize 
Vrednost akcija na evropskim berzama je naglo pala, pošto ministri finansija nisu uspeli da se dogovore o načinu rešavanja evropske dužničke krize. Francuski indeks CAC i nemački DAX, pali su u jednom trenutku za više od 2 odsto, a indeks glavnih evropskih akcija je takođe pao za više od 1 odsto. Glavni teret gubitaka je pao na banke. „Barklejs“, „Lojds“ i „RBS“, pretrpele su gubitak od preko 6 odsto. Hauard Vildon, analitičar iz firme „BGC partners“, kaže da na tržištima počinje da preovlađuje nestrpljenje. Ali, među ministrima država Evropske unije ovog vikenda u Poljskoj nije bilo saglasnosti. Postojala je nada da će oni da pronađu rešenje za evropsku dužničku krizu i obezbede da Grčka ne ode pod stečaj. Ali države kao što je Finska, koje traže garancije za nove pozajmice Grčkoj, nisu uspele da se dogovore. Na berze je uticao i poraz nemačke kancelarke Angele Merkel na regionalnim izborima i otkazivanje puta grčkog premijera u Sjedinjene Države, da bi mogao da predsedava hitnim sastankom. Oliver Rot je trgovac na berzi u Frankfurtu. Berze sada čekaju na neke pozitivne vesti iz Amerike, gde se sutra i prekosutra sastaje Upravni odbor američkih Federalnih rezervi. Postoji nada da će on da objavi dalje mere za podsticanje ekonomskog rasta, posle lanca nepovoljnih ekonomskih podataka.